ส่วนที่ 1 การประกอบธุรกิจ

1.  นโยบายและภาพรวมการประกอบธุรกิจ

วิสัยทัศน์ของบริษัท

เราจะก้าวไปข้างหน้าอย่างแข็งแรง

ร่วมสร้างสรรค์สิ่งที่แตกต่างและดีที่สุด

เพื่อตอบแทนทุกสัมผัสแห่งความไว้วางใจ

ด้วยสินค้าและบริการที่สร้างความสวย

ความสุข และความประทับใจ

เพื่อพนักงานของเรา ลูกค้าของเรา

คู่ค้าของเรา ผู้ถือหุ้นและสังคมไทยของเรา

6 O.C.C. Values ค่านิยม 6 งาม

B = Boundaryless งามจริง...ต้องเปิดใจ

E = Ethics and Integrity งามด้วยใจ...ต้องซื่อสัตย์

A = Adaptability to Change งามไม่จำกัด...ต้องเปลี่ยนและปรับ

U = Unity งามพร้อมสรรพ...ต้องสามัคคี

T = Talent งามทุกที่...ต้องเก่งและพัฒนา

Y = You are Our Valued Customer งามอย่างมีคุณค่า...ต้องรักบริการ

BEAUTY from within งามนานๆ ต้องงามจากภายใน

สารจากคณะกรรมการ

บริษัทมุ่งมั่นในการสร้างองค์กรสู่การเจริญเติบโตอย่างยั่งยืน
และคำนึงถึงสิทธิของผู้มีส่วนเกี่ยวข้องทุกฝ่าย โดยการพัฒนาสินค้าและบริการ
ปรับเปลี่ยนกลยุทธ์ดำเนินงานให้สอดรับกับสถานการณ์ที่เกิดขึ้น
จากภาพรวมของเศรษฐกิจไทยในปีที่ผ่านมา มีทิศทางการเติบโตแบบแยกส่วน
โดยภาคการส่งออกสินค้ามีแนวโน้มเติบโตดี
และภาคการท่องเที่ยวขยายตัวต่อเนื่องตามกระแสความนิยมท่องเที่ยวไทย
แต่การบริโภคภาคเอกชนกลับยังไม่ฟื้นตัว ผู้บริโภคยังคงระมัดระวังการใช้จ่าย
บริโภคในปริมาณที่จำกัด ซึ่งส่งผลกระทบต่อบริษัทพอสมควร

ในปี 2560 บริษัทมีรายได้รวม 1,404,710,068 บาท กำไรสำหรับปี 63,248,406 บาท
ซึ่งมีผลทำให้รายได้ของบริษัทลดลงจากปี 2559 ร้อยละ 0.90 และกำไรสำหรับปีลดลงร้อยละ
10.65 แต่อย่างไรก็ตาม
คณะกรรมการบริษัทและผู้บริหารยังคงมุ่งมั่นและให้ความสำคัญต่อการดำเนินธุรกิจด้วยความไม่ประมาท
คำนึงถึงปัจจัยความเสี่ยงในการประกอบธุรกิจอย่างรอบด้าน
กำหนดแผนฉุกเฉินเพื่อรองรับความไม่แน่นอนของสถานการณ์ต่างๆ ที่อาจเกิดขึ้น
ยึดหลักการกำกับดูแลกิจการที่ดี
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจและเกิดความประทับใจสูงสุด
เน้นการติดตามผลจากระบบสารสนเทศในด้านต่างๆ
เพื่อนำมาใช้ในการตัดสินใจและแก้ไขปัญหาได้อย่างทันเหตุการณ์
เพิ่มพูนทักษะและพัฒนาศักยภาพของพนักงานให้บริหารงานได้อย่างมืออาชีพ
เสริมสร้างบรรยากาศการทำงานที่ดีเพื่อให้เกิดพลังร่วมและพร้อมที่จะก้าวไปสู่ความสำเร็จร่วมกันอย่างยั่งยืนตลอดไป

บริษัทเชื่อเป็นอย่างยิ่งว่าการดำเนินธุรกิจโดยหลักการกำกับดูแลกิจการที่ดี
ให้ความสำคัญกับผู้ที่มีส่วนเกี่ยวข้องทุกฝ่าย รวมตลอดถึงความรับผิดชอบต่อสังคม ชุมชน
และสิ่งแวดล้อม มีความสำคัญต่อการเจริญเติบโตของธุรกิจอย่างยั่งยืน
ซึ่งส่งผลให้บริษัทได้รับการรับรองการปฏิบัติดี ดังนี้

-   ได้รับรางวัล Investors’ Choice Award 2017 ระดับคะแนน 100 คะแนนเต็ม
    ต่อเนื่องกันเป็นเวลา 9 ปีจากสมาคมส่งเสริมผู้ลงทุนไทย

-   ได้รับผลประเมินการกำกับดูแลกิจการ จัดอยู่ในระดับ “ดีมาก” อย่างต่อเนื่องเป็นปีที่ 10

-   ได้รับการรับรองเป็นสมาชิกของแนวร่วมปฏิบัติของภาคเอกชนไทยในการต่อต้านการทุจริต
    เมื่อวันที่ 9 มีนาคม 2560

คณะกรรมการบริษัท ขอขอบคุณท่านผู้ถือหุ้น ลูกค้า คู่ค้า พนักงาน
และผู้มีส่วนได้เสียทุกฝ่ายที่ได้ร่วมสนับสนุนการดำเนินงานของบริษัทด้วยดีตลอดมา
โดยคณะกรรมการบริษัทจะมุ่งมั่นดำเนินงานตามหลักการกำกับดูแลกิจการที่ดี
เพื่อประโยชน์สูงสุดต่อผู้มีส่วนเกี่ยวข้องทุกฝ่ายต่อไป

  นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการและประธานเจ้าหน้าที่บริหาร

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบ บริษัท โอซีซี จำกัด (มหาชน) ประกอบด้วยกรรมการอิสระ 3 ท่าน
มีคุณสมบัติเหมาะสมตามประกาศของตลาดหลักทรัพย์แห่งประเทศไทยกำหนด
และข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ โดยมี นางวัชนี
วัฒนถวัลย์วงศ์ เป็นประธานคณะกรรมการตรวจสอบ นายวันชัย อ่ำพึ่งอาตม์ และนายคณิต คุณาวุฒิ
เป็นกรรมการตรวจสอบ มีหน้าที่และความรับผิดชอบตามกฎบัตรคณะกรรมการตรวจสอบ
ตลอดจนปฏิบัติหน้าที่อื่นๆ ตามที่ได้รับมอบหมายจากคณะกรรมการบริษัท
และรายงานผลการประชุมคณะกรรมการตรวจสอบต่อที่ประชุมคณะกรรมการเป็นวาระประจำ
โดยมีเลขานุการบริษัททำหน้าที่เป็นเลขานุการคณะกรรมการตรวจสอบ

ในปี 2560 คณะกรรมการตรวจสอบมีการประชุมร่วมกันรวม 12 ครั้ง
โดยมีฝ่ายบริหารเข้าร่วมประชุมตามวาระอันควร ได้ร่วมประชุมกับคณะกรรมการบริษัทอีก 9 ครั้ง
สาระสำคัญของการปฏิบัติงานในรอบปี 2560 สรุปได้ดังนี้

1.  สอบทานรายงานทางการเงิน

สอบทานงบการเงินรายไตรมาส งบการเงินประจำปี
และดูแลให้มีการปฏิบัติตามมาตรฐานการรายงานทางการเงิน (TFRS)
และมีการเปิดเผยข้อมูลอย่างเพียงพอ โดยเชิญผู้สอบบัญชีเข้าร่วมประชุม เพื่อรับทราบข้อมูล
ข้อสังเกต และข้อเสนอแนะเกี่ยวกับผลการสอบทานและการตรวจสอบงบการเงิน
ซึ่งผู้สอบบัญชีได้ปฏิบัติหน้าที่และแสดงความเห็นอย่างเป็นอิสระ
นอกจากนี้ได้มีการพิจารณาผลประกอบการของบริษัทโดยประชุมร่วมกับผู้บริหารสายการบัญชีและการเงิน
และสำนักตรวจสอบภายในเป็นประจำทุกเดือน
เพื่อรับทราบรายงานและพิจารณาข้อชี้แจงจากฝ่ายบริหาร

คณะกรรมการตรวจสอบมีความเห็นว่างบการเงินของบริษัทมีความถูกต้อง ครบถ้วน เชื่อถือได้
มีการปฏิบัติตามมาตรฐานการบัญชีและมาตรฐานการรายงานทางการเงิน

1.  ระบบการควบคุมภายในและการตรวจสอบภายใน

ดูแลให้บริษัทมีระบบการควบคุมภายในที่เพียงพอและมีประสิทธิภาพ
สอบทานการปฏิบัติตามนโยบายต่อต้านการคอร์รัปชั่น เพื่อจัดการความเสี่ยงทั่วองค์กร
โดยพิจารณาจากรายงานของสำนักตรวจสอบภายใน รายงานของคณะกรรมการบริหารความเสี่ยง
รายงานของผู้สอบบัญชี
และแบบประเมินความเพียงพอของระบบการควบคุมภายในโดยคณะกรรมการบริษัท
สอบทานผลการตรวจสอบและติดตามการแก้ไขข้อบกพร่องของระบบการควบคุมภายในโดยฝ่ายบริหาร
ตลอดจนการพัฒนางานด้านการตรวจสอบให้มีประสิทธิภาพยิ่งขึ้น
โดยสำนักตรวจสอบภายในรายงานผลตรงต่อคณะกรรมการตรวจสอบ
ซึ่งได้พิจารณาให้ความเห็นชอบแผนการตรวจสอบประจำปี งบประมาณ
และบุคลากรของสำนักตรวจสอบภายใน
รวมทั้งการประเมินและดูแลให้ผู้ดำรงตำแหน่งหัวหน้างานตรวจสอบภายในมีความรู้และประสบการณ์ที่เพียงพอกับการปฏิบัติหน้าที่

คณะกรรมการตรวจสอบมีความเห็นว่า บริษัทมีการควบคุมภายในที่เพียงพอและเหมาะสม
กับสภาพธุรกิจ

2.  การบริหารความเสี่ยง

ดูแลให้บริษัทมีการพัฒนาระบบบริหารความเสี่ยงอย่างต่อเนื่องตามกรอบการบริหารความเสี่ยงของ
COSO โดยประเมินความเสี่ยงในด้านต่างๆ ครอบคลุมทั้งองค์กร
โดยเฉพาะการประเมินความเสี่ยงด้านการทุจริตคอร์รัปชั่น
และสื่อสารกับคณะกรรมการบริหารความเสี่ยงเพื่อให้เข้าใจความเสี่ยงที่สำคัญและเชื่อมโยงกับการควบคุมภายใน

คณะกรรมการตรวจสอบมีความเห็นว่า บริษัทมีระบบการบริหารความเสี่ยงที่เหมาะสม
โดยมีการประเมินและจัดการความเสี่ยงเพื่อให้สอดคล้องกับความเสี่ยงที่บริษัทสามารถยอมรับได้

3.  รายการที่เกี่ยวโยงกันหรืออาจมีความขัดแย้งทางผลประโยชน์

สอบทานรายการที่เกี่ยวโยงกันหรืออาจมีความขัดแย้งทางผลประโยชน์
และร่วมพิจารณาอนุมัติรายการที่เกี่ยวโยงกัน เพื่อให้เป็นไปตามประกาศของตลาดหลักทรัพย์ฯ
และคณะกรรมการกำกับตลาดทุน

คณะกรรมการตรวจสอบมีความเห็นว่า การทำรายการต่างๆ ของบริษัท เป็นไปตามธุรกิจปกติ
โปร่งใส เป็นธรรม และเป็นประโยชน์สูงสุดต่อบริษัท
รวมทั้งมีการเปิดเผยข้อมูลอย่างถูกต้องครบถ้วน

4.  รายการได้มาหรือจำหน่ายไปซึ่งทรัพย์สิน

สอบทานและร่วมพิจารณาอนุมัติรายการได้มาหรือจำหน่ายไปซึ่งทรัพย์สิน
เพื่อให้เป็นไปตามประกาศของตลาดหลักทรัพย์ฯ และคณะกรรมการกำกับตลาดทุน

คณะกรรมการตรวจสอบมีความเห็นว่า การทำรายการต่างๆ ของบริษัท เป็นไปตามธุรกิจปกติ
โปร่งใส เป็นธรรม และเป็นประโยชน์สูงสุดต่อบริษัท
รวมทั้งมีการเปิดเผยข้อมูลอย่างถูกต้องครบถ้วน

5.  ดูแลให้บริษัทมีการปฏิบัติตามกฎหมาย กฎระเบียบของคณะกรรมการกำกับตลาดทุน
    ตลาดหลักทรัพย์แห่งประเทศไทย และการปฏิบัติตามนโยบายต่อต้านการคอร์รัปชั่นของบริษัท

คณะกรรมการตรวจสอบได้สอบทานการปฏิบัติตามกฎหมาย
การปฏิบัติตามนโยบายต่อต้านการคอร์รัปชั่นของบริษัท
และไม่พบการกระทำที่เป็นการฝ่าฝืนข้อกฎหมาย ระเบียบ หรือข้อกำหนดของภาครัฐ
รวมทั้งนโยบายต่อต้านการคอร์รัปชั่นของบริษัท

6.  พิจารณาคัดเลือกและเสนอแต่งตั้งผู้สอบบัญชีและกำหนดค่าสอบบัญชี

คณะกรรมการตรวจสอบพิจารณาความเป็นอิสระและคุณสมบัติของผู้สอบบัญชี
และเสนอต่อคณะกรรมการบริษัทเพื่อนำเสนอที่ประชุมผู้ถือหุ้นในการแต่งตั้ง นางสุวิมล กฤตยาเกียรณ์
เลขทะเบียนผู้สอบ 2982 หรือ นางสาวสุภาภรณ์ มั่งจิตร ทะเบียนเลขที่ 8125 หรือ นายนพฤกษ์
พิษณุวงษ์ ทะเบียนเลขที่ 7764 แห่ง บริษัท สอบบัญชี ดี ไอ เอ อินเตอร์เนชั่นแนล จำกัด
เป็นผู้สอบบัญชีรายใหม่ของบริษัท สำหรับปี 2560 นับเป็นปีที่ 2
และกำหนดจำนวนเงินค่าสอบบัญชีประจำปี 2560

7.  พิจารณาและให้ความเห็นเพิ่มเติมในการจัดทำงบประมาณประจำปีของบริษัท

8.  พิจารณาทบทวนและปรับปรุงกฎบัตรของคณะกรรมการตรวจสอบ

คณะกรรมการตรวจสอบได้ปฏิบัติหน้าที่ด้วยความรอบคอบและเป็นอิสระ
โดยไม่มีข้อจำกัดในการได้รับข้อมูล และความร่วมมือจากบริษัท
ทำให้การปฏิบัติหน้าที่ตามกฎบัตรคณะกรรมการตรวจสอบ
และตามที่ได้รับมอบหมายจากคณะกรรมการบริษัทเป็นไปอย่างมีประสิทธิภาพ

  (นางวัชนี วัฒนถวัลย์วงศ์)

  ประธานคณะกรรมการตรวจสอบ

รายงานจากคณะกรรมการสรรหา

คณะกรรมการบริษัทได้แต่งตั้งคณะกรรมการสรรหา
พร้อมกำหนดสิทธิหน้าที่ไว้ในกฎบัตรของคณะกรรมการสรรหา โดยมีกรรมการจำนวน 3 ท่าน
ประกอบด้วย

1.  นางธีรดา อำพันวงษ์ ประธานกรรมการสรรหา

2.  นางกาญจนา สายสิริพร กรรมการสรรหา

3.  นายมนู ลีลานุวัฒน์ กรรมการสรรหา

คณะกรรมการสรรหาปฏิบัติหน้าที่ตามกฎบัตรของคณะกรรมการสรรหา
โดยมีหน้าที่สรรหาบุคคลที่มีคุณสมบัติเหมาะสม มีความรู้และเชี่ยวชาญจากหลายสาขาวิชาชีพ
เข้าดำรงตำแหน่งกรรมการบริษัท และผู้บริหารระดับสูง

ในปี 2560 คณะกรรมการสรรหามีการประชุมร่วมกัน 2 ครั้ง
เพื่อร่วมกันกำหนดหลักเกณฑ์และวิธีการในการสรรหาที่สอดคล้องกับกฎบัตร และข้อกำหนดที่เกี่ยวข้อง
ในการคัดสรรกรรมการแทนกรรมการที่ครบกำหนดออกตามวาระในการประชุมสามัญผู้ถือหุ้นครั้งที่ 23
ปี 2560 จำนวน 3 ท่าน คือ นางกาญจนา สายสิริพร นายมนู ลีลานุวัฒน์ และนางวัชนี
วัฒนถวัลย์วงศ์ โดยที่ประชุมคณะกรรมการสรรหาซึ่งไม่รวมกรรมการที่มีส่วนได้เสีย
ได้มีการพิจารณารายชื่อกรรมการเป็นรายบุคคล พิจารณาจากคุณวุฒิที่มีพื้นฐาน
คุณสมบัติที่สอดคล้องกับกลยุทธ์ในการดำเนินธุรกิจของบริษัท ภาวะผู้นำ มีวิสัยทัศน์
มีคุณธรรมและจริยธรรม มีประวัติการทำงานที่โปร่งใส
ตลอดจนไม่มีลักษณะต้องห้ามตามกฎหมายและข้อบังคับของบริษัท
รวมทั้งความเชี่ยวชาญเฉพาะด้านของคณะกรรมการ ทั้งนี้
บริษัทได้เปิดโอกาสให้ผู้ถือหุ้นรายย่อยมีส่วนร่วมในการเสนอชื่อบุคคลเพื่อเป็นกรรมการบริษัทล่วงหน้าก่อนวันประชุมสามัญผู้ถือหุ้น
ซึ่งปรากฏว่าในปี 2560
ไม่มีผู้ถือหุ้นเสนอชื่อบุคคลเพื่อรับการพิจารณาเลือกตั้งเป็นกรรมการบริษัทแต่อย่างใด
โดยมติที่ประชุมคณะกรรมการสรรหาเห็นควรให้เสนอชื่อกรรมการที่ครบกำหนดออกตามวาระทั้ง 3
ท่าน ต่อที่ประชุมคณะกรรมการบริษัท เพื่อพิจารณาและเสนอต่อที่ประชุมสามัญผู้ถือหุ้นครั้งที่ 23
ในการพิจารณาเลือกตั้งทั้ง 3 ท่าน กลับเข้าดำรงตำแหน่งกรรมการอีกวาระหนึ่ง

นอกจากนี้ คณะกรรมการสรรหาได้มีการพิจารณาทบทวนกฎบัตรคณะกรรมการสรรหาเป็นประจำทุกปี
เพื่อให้สอดคล้องกับแนวปฏิบัติที่เกี่ยวข้อง
ซึ่งคณะกรรมการสรรหาได้มีการปฏิบัติหน้าที่ตามที่ได้รับมอบหมายด้วยความรอบคอบและสมเหตุสมผลแล้ว

นางธีรดา อำพันวงษ์

ประธานกรรมการสรรหา

รายงานจากคณะกรรมการพิจารณาค่าตอบแทน

คณะกรรมการบริษัทได้แต่งตั้งคณะกรรมการพิจารณาค่าตอบแทน
พร้อมกำหนดสิทธิหน้าที่ไว้ในกฎบัตรของคณะกรรมการพิจารณาค่าตอบแทน โดยมีกรรมการจำนวน 3
ท่าน ประกอบด้วย

1.  นายมนู ลีลานุวัฒน์ ประธานกรรมการพิจารณาค่าตอบแทน

2.  นางกาญจนา สายสิริพร กรรมการพิจารณาค่าตอบแทน

3.  นางธีรดา อำพันวงษ์ กรรมการพิจารณาค่าตอบแทน

คณะกรรมการพิจารณาค่าตอบแทนปฏิบัติหน้าที่ตามกฎบัตรของคณะกรรมการพิจารณาค่าตอบแทน
มีหน้าที่กำหนดค่าตอบแทนแก่กรรมการบริษัท กรรมการชุดย่อย และผู้บริหารระดับสูง
ให้อยู่ในระดับที่เหมาะสม รวมทั้งสามารถสร้างแรงจูงใจให้เกิดประสิทธิภาพในการทำงาน
และรักษาบุคคลที่มีความรู้ความสามารถให้อยู่กับบริษัท เพื่อนำเสนอต่อที่ประชุมคณะกรรมการบริษัท

ในปี 2560 คณะกรรมการพิจารณาค่าตอบแทนมีการประชุมร่วมกัน 2 ครั้ง
เพื่อร่วมกันกำหนดนโยบายและหลักเกณฑ์ในการพิจารณากำหนดความเหมาะสมของค่าตอบแทนคณะกรรมการบริษัท
เปรียบเทียบกับข้อมูลค่าตอบแทนกรรมการของบริษัทที่มีลักษณะธุรกิจคล้ายกันและมีขนาดใกล้เคียงกัน
ให้สอดคล้องกับความรู้ความสามารถและผลประกอบการของบริษัท ซึ่งพิจารณาจากอำนาจหน้าที่
ความรับผิดชอบที่ได้รับมอบหมาย และผลการปฏิบัติงาน
รวมถึงการเติบโตและผลการดำเนินงานของบริษัท สภาพคล่องทางธุรกิจ
ปัจจัยที่อาจมีผลกระทบต่อบริษัท หรือภาวะเศรษฐกิจโดยรวม
โดยมีวิธีดำเนินการสอดคล้องกับกฎบัตรและข้อกำหนดที่เกี่ยวข้อง

คณะกรรมการพิจารณาค่าตอบแทนได้มีการพิจารณาทบทวนกฎบัตรคณะกรรมการพิจารณาค่าตอบแทนเป็นประจำทุกปี
เพื่อให้สามารถปฏิบัติหน้าที่ได้อย่างมีประสิทธิภาพและมีขอบเขตความรับผิดชอบที่ชัดเจน
ตลอดจนได้เปิดเผยค่าตอบแทนของกรรมการบริษัท กรรมการชุดย่อย และผู้บริหาร
ไว้ในรายงานประจำปีและแบบแสดงรายการข้อมูลประจำปี (แบบ 56-2 และ 56-1) แล้ว
ซึ่งคณะกรรมการพิจารณาค่าตอบแทนได้พิจารณาแล้วเห็นว่ามีความเหมาะสม สอดคล้องกับหน้าที่
ความรับผิดชอบ และเป็นไปตามนโยบายของบริษัท

นายมนู ลีลานุวัฒน์

ประธานกรรมการพิจารณาค่าตอบแทน

รายงานจากคณะกรรมการกำกับดูแลกิจการ

คณะกรรมการบริษัทได้แต่งตั้งคณะกรรมการกำกับดูแลกิจการ
พร้อมกำหนดสิทธิหน้าที่ไว้ในกฎบัตรของคณะกรรมการกำกับดูแลกิจการ โดยมีกรรมการจำนวน 3
ท่าน ประกอบด้วย

1.  นางกาญจนา สายสิริพร ประธานกรรมการกำกับดูแลกิจการ

2.  นายคณิต คุณาวุฒิ กรรมการกำกับดูแลกิจการ

3.  นางสาวรัตนา วงศ์เลิศวิทย์ กรรมการกำกับดูแลกิจการ

คณะกรรมการกำกับดูแลกิจการได้ปฏิบัติหน้าที่ตามที่ได้รับมอบหมายจากคณะกรรมการบริษัท
ซึ่งกำหนดไว้ในกฎบัตรของคณะกรรมการกำกับดูแลกิจการ
โดยมีหน้าที่รับผิดชอบด้านการกำกับดูแลการดำเนินงานของบริษัท
ให้เป็นไปตามหลักการกำกับดูแลกิจการที่ดี มีการบริหารจัดการอย่างโปร่งใส เปิดเผย ตรวจสอบได้
มีความเป็นธรรมกับผู้มีส่วนได้เสียทุกกลุ่ม และมีการเจริญเติบโตอย่างยั่งยืน

ในปี 2560 คณะกรรมการกำกับดูแลกิจการ มีการประชุมร่วมกัน 2 ครั้ง สรุปได้ดังนี้

(1) ทบทวนกฎบัตรคณะกรรมการกำกับดูแลกิจการเพื่อเป็นแนวทางในการปฏิบัติหน้าที่ให้สอดคล้องกับหลักการกำกับดูแลกิจการที่ดี
    และมีความเหมาะสมกับสถานการณ์ในปัจจุบัน

(2) ทบทวนหลักการกำกับดูแลกิจการที่ดีของบริษัท ตามแนวทาง
    “หลักการกำกับดูแลกิจการที่ดีสำหรับบริษัทจดทะเบียนปี 2555”
    ของตลาดหลักทรัพย์แห่งประเทศไทย เปรียบเทียบกับหลักการกำกับดูแลกิจการที่ดี ปี 2560
    (CG Code)

(3) นำเสนอข้อมูลการศึกษาเปรียบเทียบหลักการกำกับดูแลกิจการ
    ระหว่างหลักการกำกับดูแลกิจการที่ดี (CG) และหลักการกำกับดูแลกิจการที่ดี ปี 2560 (CG
    Code) ต่อที่ประชุมคณะกรรมการบริษัทครั้งที่ 8/2560 พิจารณาประเมินการปฏิบัติตามหลักการ
    CG Code เพื่อให้มั่นใจว่ามีกระบวนการที่ได้ปรับใช้หรือมีแผนพัฒนาให้เหมาะสมกับธุรกิจแล้ว
    ซึ่งที่ประชุมคณะกรรมการบริษัทมีมติอนุมัติให้นำหลักการกำกับดูแลกิจการที่ดีสำหรับบริษัทจดทะเบียน
    ปี 2560 ไปปรับใช้ตามบริบททางธุรกิจของบริษัทต่อไป

คณะกรรมการกำกับดูแลกิจการเชื่อมั่นว่าบริษัทมีการดำเนินธุรกิจตามหลักการกำกับดูแลกิจการที่ดี
และมุ่งมั่นที่จะพัฒนาด้านการกำกับดูแลกิจการอย่างต่อเนื่อง
ซึ่งจะเป็นปัจจัยสำคัญที่สนับสนุนการดำเนินงานให้มีประสิทธิภาพ
ตลอดจนส่งเสริมให้บริษัทได้รับความไว้วางใจจากผู้มีส่วนได้เสียทุกกลุ่ม
อันจะเป็นรากฐานให้เติบโตอย่างยั่งยืนในระยะยาว

นางกาญจนา สายสิริพร

ประธานกรรมการกำกับดูแลกิจการ

รายงานของคณะกรรมการบริหารความเสี่ยง

คณะกรรมการบริหารความเสี่ยงของบริษัท โอซีซี จำกัด (มหาชน)
ประกอบด้วยผู้บริหารระดับสูงในบริษัทฯ จำนวน 6 ท่าน
โดยมีกรรมการผู้จัดการและประธานเจ้าหน้าที่บริหารเป็นประธานคณะกรรมการบริหารความเสี่ยง
และมีประธานคณะกรรมการตรวจสอบอีก 1 ท่าน รวมเป็น 7 ท่าน

คณะกรรมการบริหารความเสี่ยง
ทำหน้าที่สนับสนุนการปฏิบัติงานของคณะกรรมการบริษัทและคณะกรรมการบริหาร
ในการประเมินความเสี่ยง กำหนดมาตรการป้องกันความเสี่ยง
และกำกับดูแลการดำเนินงานด้านการบริหารความเสี่ยง
ให้สอดคล้องกับกลยุทธ์และเป้าหมายของบริษัทฯ
รวมทั้งติดตามดูแลความเสี่ยงให้อยู่ในระดับที่ยอมรับได้ ในปี 2560
คณะกรรมการบริหารความเสี่ยงมีการประชุมร่วมกันทุกเดือน
สามารถสรุปสาระสำคัญในการปฏิบัติหน้าที่ได้ดังต่อไปนี้

1.  ระบุและวิเคราะห์ความเสี่ยงของทุกหน่วยงานในบริษัทฯ
    ที่อาจมีผลกระทบต่อการดำเนินงานตามภารกิจหลักของแต่ละหน่วยงาน
    เพื่อให้บรรลุตามวัตถุประสงค์ของบริษัทฯ ที่กำหนดไว้

1.  ทบทวนความเสี่ยงของบริษัทฯ
    ที่ฝ่ายบริหารจากทุกหน่วยงานได้ทำการประเมินความเสี่ยงไว้อย่างสม่ำเสมอว่ามีความเสี่ยงใดเพิ่มขึ้น
    หรือเปลี่ยนแปลงไปจากเดิม รวมทั้งสนับสนุนและส่งเสริมให้มีการปรับปรุง
    พัฒนาระบบบริหารความเสี่ยงภายในบริษัทฯ อย่างต่อเนื่อง
    เพื่อให้มีการปรับปรุงแก้ไขได้ทันต่อเหตุการณ์และสามารถบริหารจัดการความเสี่ยงที่สำคัญให้อยู่ในระดับที่ยอมรับได้

2.  พิจารณาความเสี่ยงในการลงทุนทรัพย์สินประเภทสถานประกอบการ
    โดยพิจารณาแนวทางการดำเนินการให้มีประสิทธิภาพมากขึ้น
    ทั้งการต่ออายุสัญญาเช่าของสถานประกอบการ
    การปรับเปลี่ยนรูปแบบสัญญาของสถานประกอบการ
    รวมทั้งติดตามผลประกอบการในแต่ละสาขาของบริษัท เพื่อพิจารณาความเสี่ยงที่อาจเกิดขึ้น
    และส่งผลกระทบต่อการดำเนินงาน

3.  กำหนดให้การบริหารความเสี่ยงเป็นความรับผิดชอบของพนักงานในทุกระดับชั้นที่ต้องตระหนักถึงความเสี่ยงที่มีในการปฏิบัติงานในหน่วยงานของตนและของบริษัท
    เพื่อให้มีกระบวนการปฏิบัติงานที่ดี
    เกิดการพัฒนาและมีการปฏิบัติงานด้านการบริหารความเสี่ยงทั่วทั้งบริษัทในทิศทางเดียวกัน

4.  พิจารณาความเสี่ยงตามมาตรการต่อต้านการคอร์รัปชั่น
    รวมถึงการออกแบบกระบวนปฏิบัติงานต่างๆ
    เพื่อพิจารณาความเหมาะสมและเพียงพอต่อความเสี่ยงด้านการคอร์รัปชั่นที่อาจเกิดขึ้น
    เพื่อให้การปฏิบัติเป็นไปตามนโยบายของบริษัทและสอดคล้องกับมาตรการต่อต้านการคอร์รัปชั่น

  คณะกรรมการบริหารความเสี่ยง
  มีความมั่นใจว่าบริษัทมีการดำเนินธุรกิจตามหลักการกำกับดูแลกิจการที่ดี
  มีกระบวนการบริหารความเสี่ยงและการต่อต้านการทุจริตคอร์รัปชั่น
  ที่ดำเนินไปอย่างมีประสิทธิภาพ รวมถึงมีระบบการควบคุมภายในที่เพียงพอและเหมาะสมกับธุรกิจ
  มีการปฏิบัติตามกฎหมายและระเบียบข้อบังคับที่เกี่ยวข้องกับการดำเนินธุรกิจอย่างถูกต้องและครบถ้วน
  เพื่อสร้างความแข็งแกร่งและเตรียมความพร้อม
  ให้บริษัทสามารถบริหารความเสี่ยงได้อย่างมีประสิทธิภาพและดำรงอยู่ได้อย่างยั่งยืน

  นางธีรดา อำพันวงษ์

  ประธานคณะกรรมการบริหารความเสี่ยง

  ข้อมูลสรุป (Executive Summary)

บริษัท โอซีซี จำกัด (มหาชน)
ได้ดำเนินกิจการเจริญรุ่งเรืองราบรื่นมาอย่างต่อเนื่องยาวนานและก้าวสู่ปีที่ 44 ด้วยความมั่นคง
ประกอบธุรกิจหลักในการจัดจำหน่ายผลิตภัณฑ์เครื่องสำอางและผลิตภัณฑ์เสื้อผ้าที่มีคุณภาพสูง
ภายใต้เครื่องหมายการค้าชั้นนำ ซึ่งเป็นที่รู้จักกันอย่างกว้างขวางและได้รับความนิยมอย่างแพร่หลาย
มีการจัดจำหน่ายผ่านเครือข่ายคู่ค้าทางธุรกิจครอบคลุมเกือบทุกช่องทางการขายทั่วประเทศ
ตัวอย่างของผลิตภัณฑ์ชั้นนำที่โดดเด่นในปัจจุบัน ได้แก่ เครื่องสำอาง “คัฟเวอร์มาร์ค”
(Covermark) ผลิตภัณฑ์ดูแลรักษาเส้นผม “ชิเซโด้ โปรเฟสชั่นแนล” (Shiseido
Professional) ชุดกีฬา ชุดนอนและชุดชั้นในสตรี “กี ลาโรช” (Guy Laroche)

ภาพรวมเศรษฐกิจไทยในรอบปีที่ผ่านมา มีอัตราการขยายตัวแบบแยกส่วน
โดยภาคการส่งออกสินค้าฟื้นตัวอย่างโดดเด่นในเกือบทุกหมวดสินค้า
และภาคการท่องเที่ยวมีแนวโน้มเติบโตได้ดี
จากการฟื้นตัวของจำนวนนักท่องเที่ยวตามกระแสความนิยมท่องเที่ยวไทยและมีบทบาทสำคัญต่อการขยายตัวทางเศรษฐกิจต่อเนื่องจากปีก่อน
แต่การบริโภคภาคเอกชนยังคงชะลอตัวจากตลาดแรงงานที่ยังไม่ฟื้นตัว
รวมถึงรายได้ครัวเรือนภาคเกษตรที่อยู่ในระดับต่ำ อีกทั้งยังมีหนี้อยู่ในระดับสูง
กำลังซื้อโดยรวมของครัวเรือนจึงยังไม่เข้มแข็งนัก การใช้จ่ายในประเทศฝืดเคือง
ส่งผลให้ภาครัฐต้องออกมาตรการเพื่อกระตุ้นการบริโภคทั้งทางตรงและทางอ้อมเป็นระยะๆ
ส่วนการลงทุนภาคเอกชนยังอยู่ในระดับต่ำ โดยส่วนมากเป็นการลงทุนในภาคบริการ
ขณะที่การลงทุนในภาคอุตสาหกรรมยังคงซบเซาจากอัตราการใช้กำลังการผลิตรวมที่ยังไม่เพิ่มขึ้น
ประกอบกับสถาบันการเงินระมัดระวังการให้สินเชื่อแก่ธุรกิจ
โดยเฉพาะธุรกิจขนาดกลางและขนาดย่อม
ตลอดจนการลงทุนภาครัฐชะลอลงในระยะสั้นหลังจากเร่งเบิกจ่ายไปในช่วงปีก่อนหน้า

จากสภาวะเศรษฐกิจที่การฟื้นตัวยังไม่ทั่วถึงและเปราะบาง
ผู้บริโภคยังมีภาระหนี้ครัวเรือนเดิมในระดับสูงจึงได้ชะลอการใช้จ่าย
โดยเลือกซื้อสินค้าเท่าที่จำเป็นและบริโภคในปริมาณที่จำกัด
จึงส่งผลกระทบต่อการดำเนินกิจการของภาคธุรกิจทุกรายไม่มากก็น้อย
โดยในปีที่ผ่านมาบริษัทมียอดขายที่ระดับ 1,359.39 ล้านบาท ลดลงจากปีก่อน 0.94%
แต่บริษัทยังคงสามารถรักษาฐานลูกค้าเก่าไว้ได้อย่างเหนียวแน่น

บริษัทมีกำไรก่อนภาษีเงินได้นิติบุคคล 78.61 ล้านบาท ลดลงจากปีก่อน 8.60 ล้านบาท หรือคิดเป็น
9.86% และเมื่อหักภาษีเงินได้นิติบุคคลแล้วคงเหลือกำไรสุทธิ 63.25 ล้านบาท ลดลง 10.65%
เมื่อเปรียบเทียบกับปีก่อน

แต่อย่างไรก็ดีโครงสร้างทางการเงินปัจจุบันของบริษัทอยู่ในระดับที่แข็งแกร่งมากอย่างต่อเนื่องมาเป็นเวลาหลายปี
โดยมีหลายตัวชี้วัดของอัตราส่วนทางการเงินที่สำคัญ ซึ่งสามารถสะท้อนให้เห็นสภาพคล่องที่ดีมาก
เช่น ตัวอย่างสำหรับปีนี้ บริษัทมีเงินทุนหมุนเวียนสุทธิ 421.30 ล้านบาท อัตราส่วนสภาพคล่อง
2.39 เท่า ในขณะที่มีอัตราส่วนหนี้สินต่อส่วนของผู้ถือหุ้น (Debt to Equity)
อยู่ในระดับที่ต่ำมากเพียง 0.44 เท่า

ผลการปฏิบัติงานในปีที่ผ่านมา
เกิดจากความทุ่มเทร่วมแรงร่วมใจของพนักงานทุกระดับโดยไม่ย่อท้อต่อปัญหาและอุปสรรคใดๆ
แต่ยังคงมีความตั้งใจแน่วแน่ร่วมมือกันพัฒนาผลิตภัณฑ์และบริการ
เพื่อตอบสนองความพึงพอใจของลูกค้าอย่างต่อเนื่อง
บริหารจัดการอย่างระมัดระวังและวางแผนพร้อมรับมือกับสถานการณ์ที่อาจเปลี่ยนแปลงอย่างรวดเร็ว
มุ่งมั่นในการกำกับดูแลกิจการที่ดีภายใต้หลักบรรษัทภิบาลและพัฒนาให้ธุรกิจเจริญเติบโตอย่างยั่งยืนเพื่อประโยชน์สูงสุดของผู้มีส่วนได้เสียทุกฝ่าย

2.  ลักษณะการประกอบธุรกิจ

1.  สรุปสาระสำคัญของการประกอบธุรกิจ

บริษัทได้ก่อตั้งและประกอบกิจการมาตั้งแต่ปี พ.ศ. 2516 ในระยะแรกใช้ชื่อว่า บริษัท โอเลียรี่
คัฟเวอร์มาร์ค เซ็นเตอร์ จำกัด เพื่อจัดจำหน่ายเครื่องสำอาง “โอเลียรี่ คัฟเวอร์มาร์ค”
(O’Leary Covermark) โดยเปิดเป็นศูนย์บริการความงามให้คำปรึกษาแก่ลูกค้าที่ใช้ผลิตภัณฑ์
ซึ่งต่อมาได้ขยายช่องทางการจัดจำหน่ายสู่ห้างสรรพสินค้าและร้านเสริมสวยทั่วประเทศ
โดยใช้กลยุทธ์การดูแลหลังการขายที่สร้างความประทับใจ
โดยเฉพาะการจัดทีมโปรโมชั่นเสริมแต่ละจุดขายเพื่อสาธิตการใช้ผลิตภัณฑ์ การบริการ
และแนะนำวิธีการเลือกใช้ผลิตภัณฑ์ที่ถูกต้อง
สร้างความเชื่อมั่นแก่ลูกค้าซึ่งให้การตอบรับด้วยดีตลอดมา
ส่งผลให้เครื่องสำอางคัฟเวอร์มาร์คมีชื่อเสียงเป็นที่รู้จักกันอย่างแพร่หลาย
สร้างความสำเร็จให้บริษัทเจริญก้าวหน้าอย่างต่อเนื่องตราบจนกระทั่งปัจจุบัน

บริษัทได้รับอนุญาตเข้าเป็นบริษัทจดทะเบียนในตลาดหลักทรัพย์แห่งประเทศไทยในปี 2537
แปรสภาพเป็น “บริษัทมหาชนจำกัด” และได้เพิ่มการจัดจำหน่ายผลิตภัณฑ์อีกหลายประเภท
โดยแบ่งเป็นกลุ่มผลิตภัณฑ์หลักได้ดังนี้

กลุ่มผลิตภัณฑ์เครื่องสำอาง ประกอบด้วยเครื่องสำอางสำหรับผิวหน้า ผิวกาย
และผลิตภัณฑ์การดูแลรักษาเส้นผม ผลิตภัณฑ์ชุดอุปกรณ์แต่งหน้า

กลุ่มผลิตภัณฑ์เสื้อผ้า ประกอบด้วยชุดชั้นในสตรี ชุดนอนสตรี ชุดกีฬา ชุดว่ายน้ำ และชุดลำลอง

กลุ่มเครื่องดนตรี ประกอบด้วยเปียโน ไวโอลิน

ลูกค้ากลุ่มเป้าหมายหลักของบริษัทส่วนใหญ่เป็นสุภาพสตรีในวัยทำงานที่มีรสนิยมใช้ผลิตภัณฑ์ที่มีคุณภาพ
มีการบริการที่เอาใจใส่อย่างแท้จริง เพื่อเพิ่มความงามเสริมบุคลิกภาพสร้างความมั่นใจ
ตระหนักในการดูแลผิวพรรณ สุขภาพกายและใจ เสริมสร้างความสุขใจให้ตนเองและคนใกล้ชิด

บริษัทประกอบธุรกิจหลักในการจัดจำหน่ายสินค้าภายในประเทศ โดยคำนึงถึงจริยธรรมในการค้า
ใช้หลักการบริหารความเสี่ยง และการบริหารงานอย่างมีระบบ โปร่งใส ตรวจสอบได้
ตามหลักการกำกับดูแลกิจการที่ดี มุ่งมั่นที่จะก้าวไปสู่ความเป็นเลิศทางธุรกิจ
ด้วยการให้ความสำคัญกับบุคลากรในองค์กร
ส่งเสริมให้พนักงานทุกคนทำงานอย่างมีความสุขในสภาพแวดล้อมที่เป็นมิตร
และเอื้อต่อการเกิดความคิดริเริ่มสร้างสรรค์สนับสนุนให้พนักงานทุกคนได้มีโอกาสเรียนรู้และพัฒนา
เพื่อที่จะได้สามารถใช้ศักยภาพที่มีอยู่ได้อย่างเต็มประสิทธิภาพ

2.  โครงสร้างรายได้

  ----------------------------------------------------------------------------------
  กลุ่มผลิตภัณฑ์        ปี 2560      สัดส่วน     ปี 2559      สัดส่วน     ปี 2558      สัดส่วน
  ---------------- ----------- --------- ----------- --------- ----------- ---------
  เครื่องสำอาง       1,182,492   86.99%    1,179,275   85.94%    1,213,157   86.41%

  เสื้อผ้า            174,581     12.84%    191,585     13.96%    187,482     13.35%

  เครื่องดนตรี        2,312       0.17%     1,399       0.10%     3,338       0.24%

  รวม              1,359,385   100.00%   1,372,259   100.00%   1,403,977   100.00%
  ----------------------------------------------------------------------------------

3.  การประกอบธุรกิจของแต่ละกลุ่มผลิตภัณฑ์

(1) กลุ่มผลิตภัณฑ์เครื่องสำอาง

    1.  ลักษณะผลิตภัณฑ์และบริการ

บริษัทเป็นผู้จัดจำหน่ายผลิตภัณฑ์เครื่องสำอางที่มีคุณภาพภายใต้เครื่องหมายการค้าที่จดลิขสิทธิ์จากต่างประเทศและในประเทศ
เช่น Covermark, Paul & Joe, KMA, Sungrace, Shiseido Professional, BSC
Hair Care รวมถึงธุรกิจบริการตัดผม Easy Cut
ซึ่งแต่ละผลิตภัณฑ์ได้ตอบสนองความต้องการของผู้บริโภคแต่ละระดับได้อย่างครอบคลุมในทุกช่องทางการขาย
เช่น ห้างสรรพสินค้า ศูนย์บริการความงาม ร้านเสริมสวย โมเดิร์นเทรด
ทั้งในกรุงเทพมหานครและต่างจังหวัดทั่วประเทศ โดยมีพนักงานขายที่ผ่านการอบรมเกี่ยวกับผลิตภัณฑ์
เทคนิคการขาย และการให้บริการอย่างมืออาชีพ คอยให้คำแนะนำปรึกษา สาธิตการใช้ผลิตภัณฑ์
พร้อมบริการลูกค้าด้วยความตั้งใจด้วยความตั้งใจ

2.  การตลาดและภาวะการแข่งขัน

ในรอบปีที่ผ่านมา การฟื้นตัวของเศรษฐกิจไทยยังคงดำเนินไปอย่างช้าๆ
และกระจายตัวไม่ทั่วถึงทุกภาคส่วน โดยได้รับแรงขับเคลื่อนจากภาคการส่งออกที่เริ่มฟื้นตัว
และภาคการท่องเที่ยวที่มีแนวโน้มเติบโตดี
แต่การลงทุนภาคเอกชนยังคงชะลอตัวเนื่องจากยังขาดความเชื่อมั่นในธุรกิจ
การบริโภคภาคเอกชนยังไม่ฟื้นตัว การใช้จ่ายในประเทศฝืดเคือง กำลังซื้ออ่อนแอ
เนื่องจากภาคครัวเรือนยังมีหนี้ในระดับสูง

ถึงแม้การฟื้นตัวของเศรษฐกิจไทยจะยังกระจายตัวไม่ทั่วถึงทุกภาคส่วน
แต่ธุรกิจการจัดจำหน่ายกลุ่มผลิตภัณฑ์เครื่องสำอางยังคงมีแนวโน้มเติบโตอย่างต่อเนื่องทุกปี
เนื่องจากพฤติกรรมผู้บริโภคให้ความสนใจต่อบุคลิกภาพมากขึ้นและใส่ใจดูแลรักษาผิวพรรณให้ดูดีอยู่เสมอ
จึงเป็นตลาดที่มีการแข่งขันสูง มีผู้ประกอบการรายใหม่ๆ
เข้ามาแข่งขันในธุรกิจเป็นจำนวนมากทั้งที่เป็นแบรนด์ของไทยและแบรนด์นำเข้าจากต่างประเทศ
ผนวกกับการเพิ่มขึ้นของร้านค้าปลีก Beauty Store
ซึ่งเป็นช่องทางการจัดจำหน่ายที่มีการเติบโตค่อนข้างมาก

อย่างไรก็ดี บริษัทไม่ได้นิ่งนอนใจ ภายใต้สภาวการณ์ดังกล่าว
ยังคงสร้างสรรค์ผลิตภัณฑ์ภายใต้นวัตกรรมความงามที่ล้ำหน้าหลายชนิด
เพื่อนำเสนอสินค้าที่มีคุณสมบัติโดดเด่น ทันสมัย มีมาตรฐาน คุณภาพสูง คุ้มค่าสำหรับผู้บริโภค
การเพิ่มเคาน์เตอร์จำหน่ายในห้างสรรพสินค้าที่เปิดสาขาใหม่
ควบคู่กับการจัดกิจกรรมการตลาดส่งเสริมการขายทั่วทั้งในเขตกรุงเทพฯ และต่างจังหวัดเพิ่มมากขึ้น
เพื่อกระตุ้นให้ผู้บริโภคเกิดความสนใจในคุณภาพของผลิตภัณฑ์และมั่นใจในการซื้อ
พร้อมเน้นการให้บริการแก่ลูกค้าอย่างดีเลิศ เพื่อเพิ่มระดับความพึงพอใจและความประทับใจสูงสุด

ผลิตภัณฑ์คัฟเวอร์มาร์ค (Covermark) ซึ่งเป็นแบรนด์หลักในกลุ่มเครื่องสำอางของบริษัท
ได้มีการพัฒนาคุณสมบัติส่วนผสมของสารประกอบที่มีคุณค่า
มีเทคโนโลยีการผลิตชั้นสูงโดยตรงจากประเทศญี่ปุ่น
เพื่อวางตำแหน่งแบรนด์สะท้อนภาพลักษณ์ที่เป็นแบรนด์อินเตอร์ในระดับแนวหน้า
ส่งผลให้สามารถเพิ่มลูกค้ากลุ่มใหม่
ในขณะเดียวกันลูกค้าเดิมก็ได้รับความพึงพอใจกับผลิตภัณฑ์ใหม่ๆที่พัฒนาเพิ่มขึ้น อาทิ
การปรับสูตรผลิตภัณฑ์บำรุงผิว Cell Advanced WR
ด้วยนวัตกรรมทางการแพทย์เอกสิทธิ์เฉพาะที่สามารถตอบโจทย์การดูแลทุกปัญหาผิวของผู้หญิง
ส่วนผลิตภัณฑ์ในกลุ่ม Point Makeup ได้ออกคอลเลคชั่นใหม่ Realfinish Nature Earth
Collection แรงบันดาลใจภายใต้แนวคิดที่ว่า
หญิงสาวทั่วโลกรักที่จะเพลิดเพลินไปกับความงามของธรรมชาติ
และพร้อมจะผสมผสานไลฟ์สไตล์ที่เรียบง่ายไปกับสีสันแห่งแฟชั่น
รวมไปถึงผลิตภัณฑ์ที่ได้รับความนิยมอย่างต่อเนื่องอย่าง Moisture Veil LX
รองพื้นชนิดแป้งที่ครองใจลูกค้า COVERMARK และเป็นสินค้าที่ลูกค้าใหม่ให้ความสนใจเป็นอย่างมาก
บริษัทจึงยังคงสามารถสร้างยอดขายในผลิตภัณฑ์ใหม่เพิ่มขึ้นอย่างต่อเนื่อง
ถึงแม้ว่าสภาพตลาดจะยังคงมีการแข่งขันสูงและมีแบรนด์คู่แข่งจากต่างประเทศเข้ามาเปิดตัวแย่งชิงส่วนแบ่งทางการตลาดมากขึ้นก็ตาม

เครื่องสำอางแบรนด์ KMA ซึ่งเป็นลิขสิทธิ์ของบริษัทเอง
ยังคงมีการพัฒนาและปรับปรุงผลิตภัณฑ์คอลเลคชั่นใหม่ออกมาอย่างต่อเนื่อง
โดยในปีนี้ได้เน้นผลิตภัณฑ์ที่ใช้วัตถุดิบจากธรรมชาติเพิ่มขึ้น อาทิ KMA Organic Rose Lip Matte
ลิปสติกที่มีส่วนผสมของน้ำมันออแกนิคแท้ 3 ชนิด ประกอบด้วย น้ำมันงา (Sesame Oil),
น้ำมันจากกุหลาบป่า (Rose Hips Oil) และ น้ำมันมะกอก (Olive Oil)
ซึ่งเป็นน้ำมันสกัดจากพืชที่มีการปลูกแบบเกษตรอินทรีย์ ไม่มีส่วนผสมของสารเคมี
จึงปลอดภัยต่อผู้บริโภค เพื่อตอบสนองกระแสนิยมกลุ่มเป้าหมายวัยรุ่น
วัยเริ่มทำงานในยุคปัจจุบันที่ใส่ใจต่อสุขภาพและสิ่งแวดล้อม
มีการจัดกิจกรรมส่งเสริมการขายทั่วประเทศและขยายช่องทางการจัดจำหน่ายไปในหลายพื้นที่
รวมไปถึงการเพิ่มช่องทางจำหน่ายในตลาดออนไลน์ ซึ่งได้รับการตอบรับเป็นอย่างดี
อีกทั้งยังได้โฆษณา ประชาสัมพันธ์ ผ่านสื่อต่างๆ อาทิ สื่อสิ่งพิมพ์ สื่อสังคมออนไลน์ และจัดกิจกรรม
Workshop กับองค์กรภายนอกอย่างสม่ำเสมอเพื่อให้กลุ่มเป้าหมายเกิดการรับรู้ จดจำ
และมีโอกาสทดลองใช้ผลิตภัณฑ์

สำหรับเครื่องสำอางแบรนด์ใหม่ Paul & Joe
ซึ่งเป็นดีไซน์เนอร์แบรนด์ที่มีชื่อเสียงจากประเทศฝรั่งเศส
บริษัทได้เปิดเคาน์เตอร์จำหน่ายที่ห้างเซ็นทรัล ลาดพร้าว และสยามพารากอน
ซึ่งได้รับการตอบรับเป็นอย่างดีจากกลุ่มเป้าหมาย ด้วยไอเทม Foundation Primer
ที่สร้างชื่อเสียงให้กับแบรนด์มายาวนาน และไอเทมเด็ดๆ Cat Lipstick
ด้วยรูปลักษณ์ลิปสติกหน้าน้องแมว อุดมไปด้วยสารสกัดจากธรรมชาติ
ที่ช่วยบำรุงริมฝีปากให้ดูชุ่มชื้นและสดใสได้อย่างดีเยี่ยม เปรียบประดุจดั่งเป็น Skin Care

ส่วนผลิตภัณฑ์การดูแลรักษาเส้นผมและหนังศีรษะภายใต้ลิขสิทธิ์ของ Shiseido Professional
บริษัทได้นำเข้าผลิตภัณฑ์ที่มีคุณภาพ ทันสมัย
สอดรับกับเทรนด์แฟชั่นที่ช่างผมมีความมั่นใจในการใช้กับลูกค้าได้อย่างสมบูรณ์ เช่น
ผลิตภัณฑ์น้ำยายืดผม ผลิตภัณฑ์น้ำยาดัดผมที่ถนอมเส้นผม
ผลิตภัณฑ์เปลี่ยนสีผมที่ช่วยเผยความงามของชาวเอเชีย
ผลิตภัณฑ์บำรุงรักษาเส้นผมที่ครอบคลุมทุกความต้องการของลูกค้า
และผลิตภัณฑ์จัดแต่งทรงผมที่มีประสิทธิภาพ ตลอดระยะเวลาที่ผ่านมา ผลิตภัณฑ์น้ำยายืดผม
Crystallizing Straight
ของบริษัทยังคงเป็นสินค้าที่ได้รับความนิยมจากช่างผมมาอย่างต่อเนื่องยาวนาน ส่วนกลุ่มผลิตภัณฑ์
The Hair Care ได้เพิ่มไลน์ผลิตภัณฑ์ใหม่ๆ
ที่จะดูแลรักษาเส้นผมให้มีประสิทธิภาพมากยิ่งขึ้นเพื่อตอบสนองความต้องการของผู้บริโภคที่มีความหลากหลายและต้องการสินค้าที่เหมาะกับสภาพผมและหนังศีรษะเฉพาะบุคคลมากขึ้นเพื่อสร้างความแตกต่าง
รวมไปถึงครีมเปลี่ยนสีผม Primience
ซึ่งเป็นผลิตภัณฑ์นวัตกรรมใหม่ที่เหมาะกับสภาพเส้นผมของคนเอเชียซึ่งช่วยสร้างมูลค่าเพิ่มให้กับตัวสินค้า
นอกจากนี้บริษัทยังได้เพิ่มผลิตภัณฑ์ Crystallizing Qurl
เพื่อการดัดผมดิจิตอลที่ช่วยให้ลอนผมดัดสลวยสปริงตัวดูมีสุขภาพดี
โดยทางบริษัทได้จัดกิจกรรมสนับสนุนการตลาดที่ช่วยสร้างความสัมพันธ์ที่ดีกับตัวแทนจำหน่ายพร้อมการจัดฝึกอบรมแนะนำเทคนิคใหม่ๆ
ที่มุ่งให้ความรู้และทักษะแก่ช่างเสริมสวยอย่างต่อเนื่อง
สิ่งเหล่านี้ได้ส่งเสริมถึงภาพลักษณ์ที่ทันสมัยของผลิตภัณฑ์
ส่งผลให้แบรนด์สินค้ามีความเข้มแข็งเป็นที่ยอมรับในตลาดมากยิ่งขึ้น
สร้างความมั่นคงในเชิงธุรกิจให้ทั้งบริษัทและตัวแทนจำหน่าย

ธุรกิจการให้บริการตัดแต่งทรงผมภายใต้แบรนด์ Easy Cut
ที่มีแนวคิดการให้บริการมุ่งเน้นในด้านความสะอาด ความสะดวก ความรวดเร็ว ประหยัด
และมีความทันสมัย โดยช่างที่มีความชำนาญซึ่งได้รับการฝึกอบรมตามหลักสูตรโดยเฉพาะ
มีจุดบริการในย่านรถไฟใต้ดิน, ห้างสรรพสินค้า และศูนย์การค้าทั้งในกรุงเทพและต่างจังหวัด
ซึ่งได้รับการตอบรับที่ดีจากผู้ใช้บริการ

3.  การจัดหาผลิตภัณฑ์

บริษัทได้ให้ความสำคัญต่อการคัดเลือกสินค้าและเพิ่มผลิตภัณฑ์ใหม่เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานสูง
ในส่วนที่เป็นสินค้านำเข้าจากต่างประเทศ มีทั้งส่วนที่ดำเนินการผ่านบริษัท เพียส อินเตอร์คอสเม็กซ์
(ประเทศไทย) จำกัด, บริษัท ชิเซโด้ โปรเฟสชั่นแนล (ไทยแลนด์) จำกัด
และส่วนที่นำเข้าโดยตรงจาก บริษัท อัลเบียน จำกัด ประเทศญี่ปุ่น

ส่วนสินค้าที่วิจัยพัฒนาขึ้นเองภายในประเทศนั้นจะมีการประสานความร่วมมือกับบริษัทในเครือสหกรุ๊ป
เช่น บริษัท อินเตอร์เนชั่นแนล แลบบอราทอรีส์ จำกัด และ บริษัท เอส แอนด์ เจ
อินเตอร์เนชั่นแนล เอนเตอร์ไพรส์ จำกัด (มหาชน)
ซึ่งเป็นโรงงานผลิตเครื่องสำอางที่มีมาตรฐานในระดับสากล มีความเชี่ยวชาญในกระบวนการผลิต
และการควบคุมคุณภาพเครื่องสำอางมานาน
จึงได้รับความไว้วางใจจากเจ้าของหลายยี่ห้อสินค้าชั้นนำจากต่างประเทศให้เป็นผู้ผลิตเพื่อส่งออกไปจำหน่ายยังต่างประเทศ

(2) กลุ่มผลิตภัณฑ์เสื้อผ้า

    1.  ลักษณะผลิตภัณฑ์และบริการ

บริษัทเป็นผู้แทนจำหน่ายผลิตภัณฑ์เสื้อผ้าประเภทชุดชั้นในสตรี ชุดนอนสตรี และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้รับการผลิตอย่างพิถีพิถัน ตั้งแต่การสรรหาวัตถุดิบที่มีคุณภาพ
การคัดเลือกผ้าลูกไม้คุณภาพดีจากต่างประเทศ
การออกแบบและคัดเลือกแบบที่สะท้อนถึงรสนิยมสวยสง่างดงาม
รวมถึงวิธีการตัดเย็บอย่างประณีตที่เป็นเอกลักษณ์ของ Guy Laroche
เพื่อให้เหมาะกับสรีระของสุภาพสตรีไทย ซึ่งสินค้าทั้งหมดของ Guy Laroche
มีจำหน่ายในห้างสรรพสินค้าชั้นนำทั่วประเทศ โดยมีพนักงานขายคอยบริการให้คำแนะนำสินค้า

ในผลิตภัณฑ์อินเนอร์แวร์ภายใต้เครื่องหมายการค้า Gunze ที่มีชื่อเสียงจากประเทศญี่ปุ่น
แบ่งเป็นกลุ่มสินค้าที่นำเข้าจากประเทศญี่ปุ่นโดยตรงและที่ผลิตในประเทศโดยใช้วัตถุดิบที่นำเข้าจากประเทศญี่ปุ่น
ซึ่งเน้นการใช้เส้นใยฝ้ายชั้นดีคุณภาพสูง มีความหลากหลายในเทคนิคการทักถอ
ซึ่งได้รับการตอบรับเป็นอย่างดีจากลูกค้า

นอกจากนี้บริษัทยังมีชุดชั้นในสตรีแบรนด์ G&G เพื่อให้เป็นอีกหนึ่งทางเลือกสำหรับผู้บริโภค
ซึ่งเป็นผลิตภัณฑ์ชุดชั้นในที่สวยงามทันสมัยน่าสวมใส่เน้นความสบาย การเก็บกระชับรูปทรงและสรีระ
ในราคาย่อมเยาแต่ยังคงด้วยคุณภาพที่ดีซึ่งเป็นหัวใจหลักของบริษัทในการผลิตสินค้า

2.  การตลาดและภาวะการแข่งขัน

ด้วยสภาพเศรษฐกิจที่ค่อยๆฟื้นตัวไปอย่างช้าๆ ผู้บริโภคจึงยังค่อนข้างระมัดระวังในการใช้จ่าย
อย่างไรก็ตามการแข่งขันของตลาดชุดชั้นในสตรี ชุดนอนสตรี ยังคงอยู่ในระดับสูง
โดยเฉพาะระดับกลางถึงระดับบนจะเน้นกลยุทธ์ในการสร้างความแตกต่าง
ทั้งในเรื่องของนวัตกรรมด้วยการนำเสนอผลิตภัณฑ์ชุดชั้นในที่เหมาะสมกับสรีระผู้หญิงไทย
เสริมสร้างความมั่นใจเมื่อได้สวมใส่ รวมถึงวัตถุดิบและรูปแบบดีไซน์ที่มีความหลากหลาย
เพื่อสามารถตอบสนองความต้องการของผู้บริโภคได้ในทุกไลฟ์สไตล์
ส่วนตลาดระดับล่างจะเน้นแข่งขันกันในด้านราคามากกว่าในด้านคุณภาพเพื่อเจาะกลุ่มลูกค้าที่มีกำลังซื้อน้อย

ในส่วนของชุดชั้นใน Guy Laroche
ยังคงสร้างสรรค์ผลิตภัณฑ์ด้วยดีไซน์ที่ทันสมัยและพัฒนารูปแบบใหม่ๆ อย่างต่อเนื่อง
เพื่อที่จะสามารถตอบโจทย์ความต้องการของผู้หญิงยุคใหม่ทั้งในเรื่องของความสบายในการสวมใส่
การเก็บกระชับรูปร่างเพื่อเสริมสร้างความมั่นใจรวมทั้งการเลือกใช้วัสดุที่มีมาตรฐาน
ผ้าลูกไม้คุณภาพดีจากต่างประเทศและการผสมผสานนวัตกรรมใหม่ๆ ในการตัดเย็บ

ส่วนผลิตภัณฑ์ชุดชั้นใน G&G ยังคงเจาะกลุ่มเป้าหมายที่มีรายได้ไม่สูงนัก
เพื่อให้เป็นผลิตภัณฑ์ทางเลือกที่มีคุณภาพดีในราคาที่แข่งขันได้ และปีที่ผ่านมาผลิตภัณฑ์ G&G
ได้เพิ่มความหลากหลายของผลิตภัณฑ์ในกลุ่ม Sportwear หรือชุดออกกำลังกาย
เพื่อตอบสนองความต้องการและการใช้ชีวิตของผู้หญิงยุคใหม่ที่รักสุขภาพและการออกกำลังกาย

สำหรับกลุ่มชุดว่ายน้ำนั้น
มีการแข่งขันกันในเรื่องรูปแบบดีไซน์ทันสมัยและให้ความคล่องตัวในการสวมใส่
ซึ่งสอดคล้องกับกระแสแฟชั่นการออกกำลังกายเพื่อสุขภาพที่มีสูงขึ้นใน 2-3 ปีที่ผ่านมา
รวมทั้งมีแบรนด์ใหม่ๆ เข้ามาสร้างสีสันในตลาดเพิ่มขึ้นด้วย กลุ่มผลิตภัณฑ์ชุดว่ายน้ำ Guy Laroche
มีการพัฒนาอย่างต่อเนื่อง ซึ่งในปีนี้ได้มีการปรับปรุงดีไซน์ที่มีความทันสมัยมากขึ้น
รวมทั้งการเพิ่มรูปแบบชุดว่ายน้ำในกลุ่ม Plus Size ซึ่งได้รับการตอบรับเป็นอย่างดี

ในส่วนของผลิตภัณฑ์ Gunze
ทางประเทศญี่ปุ่นได้มีการวิจัยพัฒนาสร้างสรรค์สินค้าแห่งนวัตกรรมเพื่อเพิ่มคุณค่าและคุณประโยชน์อย่างต่อเนื่อง
นอกจากคอลเล็คชั่น Cool Magic ที่มีดีไซน์รูปแบบใหม่ที่ทันสมัย เนื้อผ้าอ่อนนุ่ม
สวมใส่แล้วเย็นสบาย ดูดซึมเหงื่อแล้วระบายออกอย่างต่อเนื่อง และคอลเล็คชั่น Hot Magic
ที่มีเนื้อผ้าบางเบา สวมใส่แล้วให้ความอบอุ่น
สามารถตอบโจทย์ความต้องการของลูกค้าได้อย่างลงตัวแล้ว ผลิตภัณฑ์ Gunze
ยังตระหนักถึงความสำคัญในการรักษาสิ่งแวดล้อมและมลภาวะของผู้สวมใส่
จึงเป็นที่มาของผลิตภัณฑ์กลุ่ม Organic Cotton หรือ เนื้อผ้าฝ้ายอินทรีย์
ซึ่งได้เริ่มวางจำหน่ายในปีที่ผ่านมาและได้รับการตอบรับเป็นอย่างดี
โดยผลิตภัณฑ์กลุ่มนี้ได้รับการรับรอง Oekotec Certified (Eco-Tex)
ว่าในทุกขั้นตอนของการผลิตนั้นได้มีการควบคุมไม่ให้มีสารเคมีตกค้างที่มีผลต่อสุขภาพและมลภาวะต่อสิ่งแวดล้อม

3.  การจัดหาผลิตภัณฑ์

กลุ่มผลิตภัณฑ์เสื้อผ้าส่วนใหญ่ผลิตจากบริษัทในเครือสหกรุ๊ปที่มีชื่อเสียงมีคุณภาพเชื่อถือได้ เช่น บริษัท
ธนูลักษณ์ จำกัด (มหาชน) บริษัท ภัทยาอุตสาหกิจ จำกัด และบริษัท ไทยกุนเซ่ จำกัด
ซึ่งแต่ละบริษัทมีมาตรฐานการผลิตชั้นสูงจนได้รับความไว้วางใจจากเจ้าของตราสินค้าจากต่างประเทศจำนวนมากใช้เป็นฐานการผลิตเพื่อส่งออกไปจำหน่ายยังต่างประเทศด้วย

(3) กลุ่มเครื่องดนตรี

    1.  ลักษณะผลิตภัณฑ์

บริษัทได้เป็นผู้แทนจำหน่ายผลิตภัณฑ์เครื่องดนตรีเปียโนแบรนด์ Ritmuller ที่มีชื่อเสียงระดับโลก
ซึ่งมีความไพเราะของโทนเสียงทุ้ม นุ่มนวล กังวาน อันเป็นเอกลักษณ์ของเปียโนสไตล์ยุโรป
และแบรนด์ Kayserburg ที่เป็นเปียโน ระดับ Master Piece
ของโรงงานผลิตเปียโนที่ใหญ่ที่สุดในโลก มีการผลิตที่ประณีตใช้อุปกรณ์ส่วนประกอบที่คงทนแข็งแรง
มีโชว์รูมจัดแสดงสินค้าพร้อมผู้เชี่ยวชาญทางด้านดนตรีและผลิตภัณฑ์ที่ผ่านการอบรมจากต่างประเทศไว้คอยแนะนำและให้บริการหลังการขาย
พร้อมทั้งเครื่องดนตรีอื่นๆ เช่น ไวโอลิน ของแบรนด์ Rivertone

2.  การตลาดและภาวะการแข่งขัน

ในปีที่ผ่านมาตลาดเครื่องดนตรี ยังคงเน้นการแข่งขันทางด้านราคา
และการดูแลบริการหลังการขายที่ถือเป็นกลยุทธ์หลักและเป็นปัจจัยสำคัญที่สามารถจูงใจและเร่งให้ผู้บริโภคตัดสินใจในการซื้อสินค้า
ส่วนการจัดจำหน่ายนั้นยังคงเน้นให้ทางโรงเรียนและอาจารย์สอนดนตรีเป็นผู้แนะนำผลิตภัณฑ์

3.  การจัดหาผลิตภัณฑ์

เครื่องดนตรี Ritmuller และ Kayserburg ได้นำเข้าโดยตรงจากผู้ผลิตในประเทศจีน
ซึ่งเป็นโรงงานผลิตขนาดใหญ่ที่มีฝีมือผลิตเปียโนให้แบรนด์ชั้นนำทั่วโลก โดยมีเครื่องมือที่ทันสมัย
เลือกใช้อุปกรณ์ที่เป็นส่วนประกอบสำคัญที่สั่งนำเข้าจากประเทศเยอรมนี
ซึ่งเป็นแหล่งกำเนิดเริ่มแรกของเปียโนทั้ง 2 แบรนด์

3.  ปัจจัยความเสี่ยง

บริษัท มุ่งเน้นความสำคัญของการบริหารความเสี่ยงขององค์กร คณะกรรมการบริษัท
จึงได้กำหนดให้นำกระบวนการบริหารความเสี่ยงมาใช้เป็นเครื่องมือในการบริหารจัดการกับปัจจัยความเสี่ยงต่าง
ๆ ที่จะส่งผลกระทบต่อเป้าหมายขององค์กร โดยมีคณะกรรมการบริหารความเสี่ยง จำนวน 7 ท่าน
มีกรรมการผู้จัดการและประธานเจ้าหน้าที่บริหารเป็นประธาน ซึ่งจัดให้มีการประชุมทุกเดือน
เพื่อพิจารณาประเด็นความเสี่ยงครอบคลุมทั้งองค์กร จัดอันดับความเสี่ยง
กำหนดแนวทางการบริหารความเสี่ยง
รวมทั้งมอบหมายให้ผู้รับผิดชอบจัดหามาตรการควบคุมและจัดการความเสี่ยงให้อยู่ในระดับที่เหมาะสมและยอมรับได้
ซึ่งสรุปปัจจัยความเสี่ยงที่มีนัยสำคัญ ได้ดังนี้

1)  ความเสี่ยงจากสภาวะเศรษฐกิจ

เศรษฐกิจไทยยังมีแนวโน้มฟื้นตัวช้า
โดยการลงทุนภาคเอกชนยังคงอยู่ในระดับต่ำเพื่อประเมินความชัดเจนของสถานการณ์ทางเศรษฐกิจ
การใช้จ่ายภาครัฐชะลอตัวลง ส่วนการลงทุนภาครัฐลดลง
สถาบันการเงินยังคงความเข้มงวดในการปล่อยสินเชื่อ
บรรยากาศการใช้จ่ายภายในประเทศยังไม่คึกคักจากหลายปัจจัยที่เข้ามากระทบ อาทิ
หนี้สินภาคครัวเรือนยังอยู่ในระดับสูง ความกังวลต่อภาระค่าครองชีพ ราคาสินค้าเกษตรตกต่ำ
รายได้ในภาคเกษตรที่ลดลง ประชาชนยังอยู่ในอารมณ์โศกเศร้าและเสียกำลังใจ
การลดกิจกรรมรื่นเริงในช่วงไว้อาลัย เหล่านี้ส่งผลต่อดัชนีความเชื่อมั่นผู้บริโภคและธุรกิจ
จำนวนลูกค้าที่ซื้อสินค้าและบริการต่างควบคุมการใช้จ่ายและซื้อเท่าที่จำเป็น อย่างไรก็ตาม
บริษัทได้บริหารความเสี่ยงด้วยการติดตามสถานการณ์อย่างใกล้ชิด
ดำเนินการวางแผนเพื่อหามาตรการและกลยุทธ์ต่างๆ ที่จะรับมือกับผลกระทบที่อาจเกิดขึ้น
ทำให้มั่นใจได้ว่าบริษัทจะสามารถก้าวผ่านอุปสรรคและนำพาธุรกิจไปได้อย่างมั่นคง

2)  ความเสี่ยงจากการเปิดประชาคมเศรษฐกิจอาเซียน ( AEC : ASEAN ECONOMIC
    COMMUNITY)

การเปิดประชาคมเศรษฐกิจอาเซียน เป็นเป้าหมายการรวมตัวกันของประเทศสมาชิกอาเซียน 10
ประเทศเพื่อเพิ่มอำนาจต่อรองกับคู่ค้า
และเพิ่มขีดความสามารถการแข่งขันทางด้านเศรษฐกิจระดับโลก
รวมถึงมีการยกเว้นภาษีสินค้าบางชนิดให้กับประเทศสมาชิก ส่งเสริมให้ภูมิภาคมีความเจริญมั่งคั่ง
มั่นคง ประชาชนอยู่ดีกินดี โดยจะมีตลาดและฐานการผลิตร่วมกัน และจะมีการเคลื่อนย้ายสินค้า
บริการ การลงทุน เงินทุน และแรงงานมีฝีมืออย่างเสรี
ซึ่งความร่วมมือดังกล่าวก่อให้เกิดทั้งอุปสรรคและโอกาสกับบริษัท กล่าวคือ
ตลาดเครื่องสำอางจะเกิดสภาวะการแข่งขันทางการตลาดที่รุนแรงมากยิ่งขึ้น
เนื่องจากจะมีสินค้าเครื่องสำอางที่มีต้นทุนการผลิตที่ต่ำจากต้นทุนแรงงานต่ำเข้ามาแข่งขันโดยเฉพาะตลาดล่าง
เช่น อินโดนีเซีย
อย่างไรก็ดีบริษัทเชื่อมั่นว่าจากประสบการณ์ในการดำเนินธุรกิจมาเป็นระยะเวลานาน
จะสามารถปรับตัวและสร้างความได้เปรียบในการแข่งขัน
ซึ่งคาดว่าจะส่งผลให้เกิดการเติบโตอย่างต่อเนื่องในอนาคต

ทั้งนี้ในช่วง 4-5
ปีที่ผ่านมาบริษัทได้เห็นถึงความสำคัญในการรวมตัวของประชาคมเศรษฐกิจอาเซียนซึ่งหมายถึงตลาดการค้าไม่ได้มีแค่ในประเทศไทยเท่านั้นแต่ยังเปิดกว้างถึง
9 ประเทศในกลุ่มอาเซียนด้วย โดยบริษัทได้เริ่มเปิดตลาดการค้าในกลุ่มประเทศ CLMV (กัมพูชา
ลาว พม่าและเวียดนาม) เนื่องด้วยความใกล้เคียงกันทางด้านภาษา
วัฒนธรรมและการต้อนรับอย่างดี
รวมถึงทิศทางและโอกาสเติบโตทางธุรกิจในกลุ่มสินค้าด้านความงาม สินค้ากลุ่มเสื้อผ้า
บริษัทจึงได้ส่งแบรนด์เครื่องสำอาง KMA
ซึ่งเป็นลิขสิทธิ์ของบริษัทและได้รับการพัฒนาผลิตภัณฑ์อย่างต่อเนื่องและเพิ่มความหลากหลายเพื่อตอบสนองกระแสนิยมแนวเครื่องสำอางของวัยรุ่น
และวัยเริ่มทำงาน ชุดชั้นในสตรี Guy Laroche และ G&G ผลิตภัณฑ์ชุดอินเนอร์แวร์ Gunze
ไปเปิดตลาด
โดยแบรนด์เหล่านี้มีศักยภาพในการแข่งขันทั้งในเรื่องของราคาและคุณภาพในตลาดการค้าของ 4
ประเทศดังกล่าว
จะเห็นว่าบริษัทมีตัวแทนจัดจำหน่ายอยู่ในแต่ละประเทศซึ่งเป็นการย้ำถึงความสำคัญในการสร้างพันธมิตรทางธุรกิจกับคนท้องถิ่น

3)  ความเสี่ยงในการประกอบธุรกิจ

บริษัทฯ ประกอบธุรกิจในการจัดจำหน่ายผลิตภัณฑ์เครื่องสำอาง ผลิตภัณฑ์เสื้อผ้า และเครื่องดนตรี
โดยบริษัทฯ สั่งซื้อสินค้าจากต่างประเทศโดยตรง 1.10 %
ที่เหลือได้สั่งซื้อผ่านโรงงานในประเทศที่ดำเนินการภายใต้ลิขสิทธิ์จากต่างประเทศ 98.90%
และปัจจุบันบริษัทฯ สั่งซื้อสินค้ารายใหญ่จาก บริษัท เพียส อินเตอร์คอสเม็กซ์ (ประเทศไทย) จำกัด
ซึ่งบริษัทฯ ได้สั่งซื้อสินค้าในสัดส่วนที่สูงในช่วงปีที่ผ่านมา เป็นจำนวนเงิน 283.25 ล้านบาท
หรือเทียบประมาณ 41.82% ของยอดซื้อรวมของบริษัท

บริษัทดังกล่าวข้างต้น เป็นเจ้าของลิขสิทธิ์ผลิตภัณฑ์หลักของบริษัทฯ ในขณะที่บริษัทฯ
ได้รับสิทธิ์ในการเป็นผู้จัดจำหน่ายแต่เพียงผู้เดียวในประเทศไทย ดังนั้น
จึงไม่มีอุปสรรคในการประกอบธุรกิจต่อเนื่องในอนาคต

4)  ความเสี่ยงด้านพฤติกรรมผู้บริโภค

ปัจจุบันพฤติกรรมของผู้บริโภคเปลี่ยนแปลงไปค่อนข้างมาก
ผู้บริโภคต้องการทดลองใช้สินค้าและบริการแบบใหม่ๆ มีความไวต่อสิ่งเร้าต่างๆ
จนบางครั้งมีพฤติกรรมบริโภคตามกระแสนิยม ทำให้เกิดความภักดีต่อสินค้าแบรนด์น้อยลง

บริษัทได้บริหารความเสี่ยงด้วยการรับฟังความคิดเห็นและข้อเสนอแนะของผู้บริโภคในกลุ่มต่างๆ
เพื่อนำมาพัฒนาสินค้าและบริการให้มีคุณสมบัติที่โดดเด่น ทันสมัย มีมาตรฐาน ตรงใจ
และคุ้มค่าสำหรับผู้บริโภคมากยิ่งขึ้น ตลอดจนเน้นการใช้แนวบริหารลูกค้าสัมพันธ์ (Customer
Relationship Management)
ซึ่งเป็นช่องทางหนึ่งในการสื่อสารถึงลูกค้าเพื่อตอบสนองความต้องการของลูกค้าได้อย่างรวดเร็ว
อีกทั้งยังช่วยเพิ่มระดับความพึงพอใจและเกิดความประทับใจสูงสุด
ซึ่งจะช่วยรักษาฐานลูกค้าเก่าและเพิ่มจำนวนลูกค้าใหม่

5)  ความเสี่ยงด้านการเงิน

สินทรัพย์และหนี้สินทางการเงินที่แสดงอยู่ในงบดุลประกอบด้วยเงินสดและรายการเทียบเท่าเงินสด
เงินลงทุน ลูกหนี้และเจ้าหนี้การค้า เจ้าหนี้อื่นและเงินกู้ยืม
นโยบายการบัญชีที่ใช้ในการบันทึกและวัดมูลค่าของเครื่องมือทางการเงินดังกล่าวได้เปิดเผยไว้ในหมายเหตุประกอบงบการเงินที่เกี่ยวข้อง
และบริษัทฯ ได้ลดความเสี่ยงของการใช้เครื่องมือทางการเงินต่าง ๆ ดังนี้

(1) ความเสี่ยงในการให้สินเชื่อ

ความเสี่ยงในการให้สินเชื่ออาจเกิดจากการที่ลูกค้าไม่สามารถปฏิบัติตามข้อตกลง ซึ่งบริษัทฯ
ได้มีนโยบายในการป้องกันความเสี่ยงนี้ โดยการวิเคราะห์ฐานะการเงินของลูกค้า
มีมาตรการควบคุมวงเงินสินเชื่อที่รัดกุม และติดตามอย่างใกล้ชิด
มูลค่าสูงสุดของความเสี่ยงด้านการให้สินเชื่อเท่ากับมูลค่าตามบัญชีของสินทรัพย์ดังกล่าวสุทธิจากค่าเผื่อหนี้สงสัยจะสูญตามที่แสดงในงบดุล

(2) ความเสี่ยงจากอัตราดอกเบี้ย

ความเสี่ยงที่จะเกิดจากการเปลี่ยนแปลงของอัตราดอกเบี้ย
ซึ่งอาจก่อให้เกิดความเสียหายแก่บริษัทในงวดปัจจุบันและงวดต่อ ๆ ไป
บริษัทคาดว่าจะสามารถบริหารความเสี่ยงที่อาจเกิดขึ้นได้เนื่องจากบริษัทได้มีการวางแผนและติดตามสถานการณ์อยู่ตลอดเวลา

(3) ความเสี่ยงจากอัตราแลกเปลี่ยน

ณ สิ้นสุดวันที่ 31 ธันวาคม 2560 บริษัทฯ ไม่มีเงินกู้สกุลเงินตราต่างประเทศ
แต่มีการซื้อสินค้าจากต่างประเทศแต่มีมูลค่าไม่มาก
ซึ่งผู้บริหารเชื่อว่าความเสี่ยงจากอัตราแลกเปลี่ยนในปัจจุบันอยู่ในระดับต่ำ

4.  ทรัพย์สินที่ใช้ในการประกอบธุรกิจ

  --------------------------------------------------------------------------------------
  ประเภท/ลักษณะทรัพย์สิน             ลักษณะกรรมสิทธิ์                   มูลค่า          ภาระผูกพัน
  ------------------------------ ------------------------------ ------------- ----------
  1.ที่ดิน 1 แปลง จังหวัดนครปฐม 2 ไร่  เป็นเจ้าของ                      1,908,150     ไม่มี

  2.ที่ดิน 1 แปลง จังหวัดกรุงเทพมหานคร เป็นเจ้าของ                      144,247,680   ไม่มี
  จำนวน 3 ไร่ 3 งาน 38.40 ตรว.                                                 

  3.ที่ดิน 2 แปลง จังหวัดกรุงเทพมหานคร เป็นเจ้าของ                      89,100,000    ไม่มี
  จำนวน 2 ไร่ 91 ตรว.                                                          

  4.ที่ดิน 7 แปลง จังหวัดกรุงเทพมหานคร เป็นเจ้าของ                      196,700,000   ไม่มี
  จำนวน 1 ไร่ 1 งาน 62 ตรว.                                                    

  5.อาคารพาณิชย์ 4 ชั้น ที่ ถ.รัชดาภิเษก สัญญาเช่าระยะยาว 27 ปี เหลือ 2 ปี 9 875,552       ไม่มี
                                 เดือน                                         

  6.ที่ดิน 1 แปลง ตำบลบางโพงพาง     สัญญาเช่าระยะยาว 10 ปี เหลือ 9 ปี 9 31,896,986    ไม่มี
                                 เดือน                                         

  7.อาคารศูนย์การค้า RCA 1 ห้อง      สัญญาเช่าระยะยาว 27 ปี เหลือ 2 ปี   494,207       ไม่มี
                                 11 เดือน                                      

  8.                             สัญญาเช่าระยะเวลา 25 ปี เหลือ 13 ปี 13,110,760    ไม่มี
  สิทธิการเช่าศูนย์การค้าสยามพารากอน                                                

  9.ทรัพย์สินอื่นๆ                    เป็นเจ้าของ                      27,667,871    ไม่มี
  --------------------------------------------------------------------------------------

5.  ข้อพิพาททางกฎหมาย

บริษัทไม่มีข้อพิพาททางกฎหมายในลักษณะคดีที่บริษัทจะมีผลกระทบทางด้านลบต่อการดำเนินธุรกิจของบริษัทอย่างมีนัยสำคัญ

6.  ข้อมูลทั่วไปและข้อมูลสำคัญอื่น

6.1 ข้อมูลบริษัท

ชื่อ บริษัท โอซีซี จำกัด (มหาชน)

  สถานที่ตั้งสำนักงานใหญ่ เลขที่ 729/4-7 ถนนรัชดาภิเษก แขวงบางโพงพาง เขตยานนาวา
  กรุงเทพมหานคร 10120

  ประเภทธุรกิจ จำหน่ายผลิตภัณฑ์ประเภทเครื่องสำอาง เสื้อผ้า เครื่องดนตรี
  และให้บริการเสริมความงาม

  เลขทะเบียนบริษัท 0107537001323

  ทุนจดทะเบียน หุ้นสามัญจำนวน 80 ล้านหุ้น มูลค่าหุ้นละ 1 บาท ชำระแล้ว 60 ล้านหุ้น
  มูลค่าหุ้นละ 1 บาท เป็นเงิน 60 ล้านบาท

  โทรศัพท์ 02-2954545, 02-2954567

  โทรสาร 02-2950415

  Home Page www.occ.co.th

6.2 นิติบุคคลที่บริษัทถือหุ้นตั้งแต่ร้อยละ 10 ขึ้นไปมีดังนี้

1.บริษัท โอเรียนเต็ล ซาลอน บิสซิเนส จำกัด

สถานที่ตั้งสำนักงานใหญ่ 729/23 - 25 ถนนรัชดาภิเษก แขวงบางโพงพาง เขตยานนาวา

กรุงเทพมหานคร 10120

ประเภทธุรกิจ จำหน่ายผลิตภัณฑ์ประเภทเสริมความงาม

  ทุนจดทะเบียน หุ้นสามัญจำนวน 10,000 หุ้น มูลค่าหุ้นละ 100 บาท ชำระเต็มจำนวนเป็นเงิน 1
  ล้านบาท

  โทรศัพท์ 02 – 6839620

  โทรสาร 02 – 2954763

  สัดส่วนการถือหุ้น 15.00%

  2.บริษัท ชิเซโด้ โปรเฟสชั่นแนล (ไทยแลนด์) จำกัด

สถานที่ตั้งสำนักงานใหญ่ 2 ซ.สุขุมวิท 23 (ประสานมิตร) ถ.สุขุมวิท แขวงคลองเตยเหนือ

เขตวัฒนา กรุงเทพมหานคร 10110

  ประเภทธุรกิจ จำหน่ายผลิตภัณฑ์ประเภทเครื่องสำอาง ให้บริการเสริมสวย สปา
  และจัดแต่งทรงผม

  ทุนจดทะเบียน หุ้นสามัญ 7 ล้านหุ้น มูลค่าหุ้นละ 10 บาท ชำระเต็มจำนวนเป็นเงิน 70 ล้านบาท

  โทรศัพท์ 02 – 2617321 – 2

  โทรสาร 02 - 2617323

  สัดส่วนการถือหุ้น 16.00%

  3.บริษัท เซน ซาลอนบิสสิเนส จำกัด

สถานที่ตั้งสำนักงานใหญ่ เลขที่ 729-4/7 อาคารโอซีซี ชั้นที่ 3 ถนนรัชดาภิเษก

แขวงบางโพงพาง เขตยานนาวา กรุงเทพมหาคร 10120

  ประเภทธุรกิจ ประกอบธุรกิจร้านเสริมสวย ตกแต่งทรงผม และจำหน่ายเครื่องสำอาง
  ผลิตภัณฑ์ดูแลเส้นผม

  ทุนจดทะเบียน หุ้นสามัญ 2 ล้านหุ้น มูลค่าหุ้นละ 10 บาท ชำระเต็มจำนวนเป็นเงิน 20 ล้านบาท

  โทรศัพท์ 02 – 2954545 ต่อ 511

  โทรสาร 02 – 2950415

  สัดส่วนการถือหุ้น 11.00%

6.3 บุคคลอ้างอิงอื่น ๆ

  1. นายทะเบียนหุ้น บริษัท ศูนย์รับฝากหลักทรัพย์ (ประเทศไทย) จำกัด

  เลขที่ 93 ชั้น 14 ถนนรัชดาภิเษก แขวงดินแดง

  เขตดินแดง กรุงเทพมหานคร 10400

  โทรศัพท์ 66(2) 0099690-1

  2. ผู้สอบบัญชี นางสุวิมล กฤตยาเกียรณ์ หรือนางสาวสุภาภรณ์ มั่งจิตร

  หรือนายนพฤกษ์ พิษณุวงษ์

  บริษัท สอบบัญชี ดี ไอ เอ อินเตอร์เนชั่นแนล จำกัด

  316/32 ซอยสุขุมวิท 22 ถนนสุขุมวิท แขวงคลองเตย

  เขตคลองเตย กรุงเทพมหานคร 10110

  โทรศัพท์ 66(2) 2595300 โทรสาร 66(2) 2601553

  3. ที่ปรึกษาทางกฎหมาย บริษัท วีระ ลอร์ ออฟฟิส จำกัด

  747/151 – 152 ตรอกวัดจันทร์ใน ถนนสาธุประดิษฐ์ แขวงบางโพงพาง เขตยานนาวา
  กรุงเทพมหานคร 10120

  โทรศัพท์ 02 – 6838023 โทรสาร 02 – 6838843

  4. ที่ปรึกษาทางการเงิน บมจ. สหพัฒนาอินเตอร์โฮลดิ้ง

  757/10 ซอยประดู่ 1 ถนนสาธุประดิษฐ์ แขวงบางโพงพาง

  เขตยานนาวา กรุงเทพมหานคร 10120

  โทรศัพท์ 02 – 2930030 โทรสาร 02 – 2930040

  5. ผู้ลงทุนสัมพันธ์ นางจันทรา ตั้งธนศฤงคาร

  ผู้อำนวยฝ่ายบัญชี – การเงิน

  บมจ.โอซีซี เลขที่ 729/4-7 ถนนรัชดาภิเษก แขวงบางโพงพาง

  เขตยานนาวา กรุงเทพมหานคร 10120

  โทรศัพท์ 02 – 2954545 ต่อ 508 โทรสาร 02 - 2950415